  Виталий Пронин Н. Чухванцева Валерий пиеныз но Марина нуныкаеныз, 1983-тӥ арНадежда Игнатьевна Чухванцева вордӥськиз Алнаш ёросысь Башкировка гуртын. Ноку ӧз малпалля, солэн Валера пиез вертолётчик луоз, подполковникозь будоз но Россилэн Героез луоз шуыса.- Надежда Никитична, тодэм потэ вылэм Геройлэн анай-атаез сярысь.- Сизьым классэз йылпумъяса, Иже кошки, кирпич поттон заводэ ужаны интыяськи. Мыным отын общежитие висъязы. Уже туж секыт вал, кот кирпичъёсты гуре куасьтыны тырылӥ. Мугоры пичи, лумбыт со секыт макеосты ӝуткаса, куасалскон калэ вуылӥ. Собере мон асьме гуртысь ик Николай Чухванцевлы бызи. Коляен одӥг классын дышетским. Милемлы, егит кузпалъёслы, пу корка квартира сётӥзы. Асьмелэн сэрегмы вань шуыса, кыӵе шумпотӥмы. Собере Коля ремзаводэ ужаны выжиз, мон - банно-прачечной комбинатэ. Монэ дышетскыны келязы, курсъёсты йылпумъяме бере мастере пуктӥзы. Со удысэз куамын арлэсь кема нуи, ужысь ветеран луи, фронт мышкын тыршеме понна медален пусйизы.Отӥяз Колялы кык комнатаен квартира сётӥзы. Мон но умой ужаськем, вылды - куинь комнатаен квартира басьтӥ. Табереяз ини вӧл-вӧл, бадӟым интые потӥмы. Али ке но отын улӥсько. Кык пи вордӥмы - Юрий но Валерий. Кузпалэным туж умоесь вал кусыпъёсмы, ми соин, ог-огмес валаса, тупаса улӥмы, табере Николай Михайловиче мон вӧзын 19 арзэ ӧвӧл ни.- Улондэс чебермало, вылды, пиналъёсты, нуныкайёсты?- Али мыным туж секыт, кылем арын декабрь толэзе бадӟымез Юра пие улонысь кошкиз. Армие но ветлыны яраз вал, авиациын служить кариз. Вань осконэ Юралы вал, малпай, со монэ утись-вордӥсь луоз. Ӧз кылды. Солэн кык нылъёсыз кылизы. Табере соос семьяосын уло ини.Нош пичиез Валера пимы Ижысь 71 номеро шор ёзо школаын дышетскиз. Солы туэ 52 арес луоз ини. Дас классэз йылпумъямез бере Самараысь военной училищее дышетскыны пыриз. Со пичиысен погонъёс нуллон сярысь малпаськылӥз. Ми солэсь туж мӧзмылӥмы, дораз вуылыны тыршылӥ. Мынӥсько но, пие ӵукна строевойын, ӝытсэ нош ик маршировать каро, казармаязы пырто. Пиеным адӟиськыны дыр ик ӧз сюрылы.Собере сое служить карыны келязы Дальний Востоке Дальнереченск городэ. Кӧня ке дыр ортчиз но, со милемлы гожтэт ыстӥӟ монэ, пе, Германие келяло. Кышнояськы, пие, огнад отӥ эн ветлы, шуисько. Кинэн тодматскыны ик паймиз, лэся. Мон кутӥ но солы Ижысь нылаш шедьтӥ. Валера Германие кошкемезлэсь азьло доре бертылӥз. Вот соку мон сое Иринаен тодматӥ. Удалтӥз солы кузпалэн. Куать арзэ Германиын улӥзы, собере, Совето Союз куашкан вакытэ, Северо-Кавказской военной округе, Краснодар улосысь Кореновск городысь военной часте, вуизы. Отын Марина нылзы вордскиз. Табере со бадӟым ини, Санкт-Петербургын военно-медицинской академиын дышетске. Собере Сергей пизы вордӥськиз. Таиз но атаезлэн сюресэз кузя мынӥз, Санкт-Петербургысь военной училищеез йылпумъяса, али Ярославльын служить каре. Вазен нылпиосы понна ялан сюлмаськылӥ, табере улон капчи луиз, телефонъёс кылдӥзы, нуналлы быдэ сямен ог-огмылы жингыръяськом.- Героез кызьы будэтоно?- Шумпотӥсько, пиосы кыкназы но синмаськымонэсь будӥзы. Одӥг пол но соос шорам алама кылын ӧз вазиське. Асьмеос но жугыса ӧм будэтэ. Россилэн Героез шуыса, Валера пичи но уг бадӟымъяськы, ваньмыныз ассэ одӥг кадь возе. Одӥгзэ гинэ пусъеме потэ, ми пиосмес пичиысен ужатыса будэтӥмы.- Пиды Герой луиз шуыса, нырысь ик кытысь кылӥды?- 2008-тӥ арын вал со. Телевизор пыр кылӥськӧ Чечняын вертолётэз пуштытӥллям. Со иворез кылыса, сюлэмы ик оломар луиз, мынам отын Валера пие служить каре ук. Анай сюлэм чидалоз на, пе, соку ик кенэлы жингыртӥ, аслам киосы куалекъяло, синкылие ӵужыр ваське, Валера отчы шедемын ӧвӧл меда? Эн сюлмаськы, со вертолётын Валера ӧй вал, буйгатӥз кенэ. Собере Валера Юралы жингыртэм: боевикъёс киулысь куинь сӧсырмем солдатъёсмес, пе, поттӥм, вертолётмес пуштытӥзы ке но, аэродромозь вуим. Президент Д. Медведев Валералы Россилэн Героез ним сётэм. Мон та иворез кылӥ но аслам пельёсылы уг оскиськы, эшшо но золгес бӧрдыны кутскӥ кызьы? Мынам пие - Герой? Бускельёсы паймо, кыӵе синмаськымон пи, пе, будэтӥллямды. Чечняын сяна, Валера мукет «пӧсь точкаосын» ожмаськонъёсы пыриськылӥз.- Сыӵе дано нимез басьтэмез бере солы государство мар ке сётӥз-а?- Валералэсь юаллям, мар солы тужгес но кулэ шуыса. Со, пе, меӵак верай: огпӧртэм военной городокын уд улы, Санкт-Петербурге квартира сётысалды ке, туж умой луысал. Табере солэн Финской залив дорын ик квартираез, туж чебер интыын. Со монэ кемалась дораз улыны ӧте. Но мынам пересьмыса мурт шаеретӥ костаськеме уг поты, кытын вордски, отчы ик мед кылём, шуисько.- Валерий Николаевич ӵемысь-а бертылэ шаерамы?- Арлы быдэ со семьяеныз Иже бертылэ. Алигес но тани кык арнялы монэ эскерыны вуылӥз. Аслаз дышетскем школаяз нылпиос сое ӵемысь пумиськылонъёсы ӧтчало. Отын, Валералы сӥзьыса, нимысьтыз стенд лэсьтэмын. Данъясько нылпиос соин. Мукет школаосы но ӧтчало, ваньмон дыры ик уг луылы, шуэ. Президентмы Владимир Путин но сое инаугурацияз ӧтчам.Россилэн Героез Валерий Чухванцев В. Чухванцев393-тӥ авиационной базалэн командирезлэн воштӥсез, подполковник Валерий Чухванцев вордскиз 1961-тӥ арын 11-тӥ ноябре Ижын. 1983-тӥ арын йылпумъяз Саратовысь вылӥ авиационной училищеез, лобаз вертолётэн. Пыриськиз СССР-лэн азьвыл республикаосаз, Суданын ожъёсы, кыказ ик чечен войнаосы. 2008-тӥ арын 17-тӥ мае Чечня Республикаысь Урус-Мартан ёросын  куинь сӧсырмем солдатъёсты утемез, одӥг ужась двигателен ӝуась  МИ-8 вертолётсэ музъем вылэ пуктэмез понна та арын ик 19-тӥ сентябре пусъемын Россилэн Героез нимын но «Золотая Звезда» медален. Со сяна, солэн вань на 3 Мужество орденэз, «За военные заслуги» орденэз, «За отвагу» медалез, Нестеровлэн медалез.Любовь Тихонова Теги: ВалерийЧухванцев РоссилэнГероез Чечня  